Predkladacia správa

Ministerstvo zdravotníctva Slovenskej republiky v súlade s koncepciou reformy v rezorte zdravotníctva: 

I. navrhuje podľa § 2 ods. 2 zákona č. 13/2002 Z. z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby ( transformačný zákon) a ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov  na premenu  zdravotnícke zariadenie:

Dom zdravotníkov so sídlom v Bratislave, Cukrová ul. č. 3

V rezorte zdravotníctva je premenených 19 zdravotníckych zariadení na neziskové organizácie, ktoré boli založené od účinnosti transformačného zákona. Ďalších 21 zdravotníckych zariadení je po schválení vládou SR v procese vzniku.

Skúsenosti týchto neziskových organizácií sú pozitívne, poskytujú zdravotnú starostlivosť v rozsahu pred premenou; neziskové organizácie majú správnou radou schválený vyrovnaný rozpočet. Nimi prijaté opatrenia (zmena organizačnej štruktúry, reštrikčné opatrenia a podnikateľská činnosť) zabezpečujú znižovanie straty z predchádzajúceho obdobia a plnenie vyrovnaného rozpočtu.

Dom zdravotníkov je potrebné zriadiť so súhlasom Ministerstva financií SR ako samostatnú príspevkovú organizáciu so  zámerom následne ju  pretransformovať na neziskovú organizáciu poskytujúcu všeobecne prospešné služby. Dom zdravotníkov bude slúžiť potrebám celej odbornej zdravotníckej verejnosti Slovenskej republiky na vzdelávanie.

II. navrhuje Národné rehabilitačné centrum Kováčová vyňať zo zoznamu zdravotníckych zariadení navrhnutých na  premenu na neziskové organizácie poskytujúce všeobecne prospešné služby uznesením vlády SR č. 644 zo dňa 30. 6. 2004 z dôvodu, že predmetný ústav požiadal o finančnú podporu z Európskych fondov podľa programového doplnku Operačného programu   Základná infraštruktúra. V prípade uskutočnenia premeny na neziskovú organizáciu, by musel o podporu znovu žiadať. Finančné prostriedky hodlá použiť na ukončenie už začatej rekonštrukcie budov (zateplenie, výmena okien ... ). 

Návrh na premenu zdravotníckeho zariadenia Dom zdravotníkov bol prerokovaný dňa 16. 8. 2004  s Ministerstvom financií SR, Ministerstvom spravodlivosti SR, Ministerstvom vnútra SR a Ministerstvom hospodárstva SR. Materiál sa predkladá  bez rozporu.

Schválenie materiálu nebude mať dopad na zamestnanosť ani finančný, ekonomický a environmentálny vplyv.